En nordjysk erhvervsmand er nu dømt for svindel, men straffen er ikke helt så hård, som anklagemyndigheden gik efter.

En kendt nordjysk erhvervsmand, som er vant til jetset-liv i Skagen, Lambourghini, luksusliv i Dubai og Dom Perignon i stride strømme er i dag blevet kendt skyldig i både moms- og skattesvindel ved Retten i Aalborg. Han har fået seks måneders betinget fængsel og to bøder af henholsvis 650.000 og 437.994 kroner. Det skriver Nordjyske. Anklager ved Nordjyllands Politi Stephen Pedersen, har endnu ikke ønsket at udtale sig om dommen. Men anklagemyndighedens påstand var, at direktøren skulle have en regning på minimum fire millioner kroner og i fængsel. Ifølge TV2 Nords oplysninger har efterforskningen af sagen stået på over flere år, og kilder med kendskab til sagen og direktøren fortæller, at myndighederne undervejs har foretaget en koordineret ransagningsaktion på flere adresser med forbindelse til direktøren. Snød ved køb af møbler og kunst Jetset-direktøren har gennem mange år drevet flere selskaber, og politiet og anklagemyndighed mener, at han via disse selskaber har snydt og bedraget statskassen for store beløb i moms og skat. Det fremgår af anklageskriftet, at han blandt andet er tiltalt for i 2012 via et selskab at købe møbler for 400.000 kroner, men anklageren mener, at møblerne bare havnede hos direktøren privat, og at det således var det, man kalder et maskeret udbytte fra selskabet, som direktøren burde have opgivet på sin selvangivelse. Direktøren har ifølge sagens akter også haft stor forkærlighed for kunst, og han er anklaget for i årene 2012 til 2015 at have haft kunstværker hængende privat for op mod 160.000 kroner, som imidlertid også var indkøbt via et selskab, og som han derfor også burde have haft med på selvangivelsen.